ДИРЕКТИВА 2012/11/ЕС НА ЕВРОПЕЙСКИЯ ПАРЛАМЕНТ И НА СЪВЕТА
от 19 април 2012 година
за изменение на Директива 2004/40/ЕО относно минималните изисквания за здраве и безопасност, свързани с експозицията на работниците на рискове, дължащи се на физически агенти (електромагнитни полета) (18-та специална директива по смисъла на член 16, параграф 1 на Директива 89/391/ЕИО)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за функционирането на Европейския съюз, и по-специално член 153, параграф 2 от него,
като взеха предвид предложението на Европейската комисия,
след предаване на проекта на законодателния акт на националните парламенти,
като взеха предвид становището на Европейския икономически и социален комитет (1),
след консултация с Комитета на регионите,
в съответствие с обикновената законодателна процедура (2),
като имат предвид, че:
(1)
След влизането в сила на Директива 2004/40/ЕО на Европейския парламент и на Съвета (3) заинтересованите страни, и по-специално тези от медицинската общност, изразиха сериозна загриженост във връзка с въздействието, което прилагането на посочената директива би могло да има върху използването на медицински процедури, основаващи се на медицинската образна диагностика, както и във връзка с въздействието върху някои промишлени дейности.
(2)
Комисията разгледа доводите, изтъкнати от заинтересованите страни, и реши да преразгледа някои разпоредби на Директива 2004/40/ЕО въз основа на новите научни доказателства.
(3)
Крайният срок за транспониране на Директива 2004/40/ЕО бе отложен с Директива 2008/46/ЕО на Европейския парламент и на Съвета (4) до 30 април 2012 г., за се позволи приемането преди тази дата на нова директива, основана на най-новите доказателства.
(4)
На 14 юни 2011 г. Комисията прие предложение за нова директива, която да замени Директива 2004/40/ЕО. Целта на новата директива е да се гарантират едновременно висока степен на защита на здравето и безопасността на работниците, както и запазването и развитието на медицинските и някои промишлени дейности, използващи електромагнитни полета. Вследствие на това, в очакване на приемането на новата директива до 30 април 2012 г., по-голямата част от държавите-членки не са транспонирали Директива 2004/40/ЕО.
(5)
Предвид техническата сложност на предмета обаче е малко вероятно новата директива да бъде приета до 30 април 2012 г.
(6)
Следователно крайният срок - 30 април 2012 г. следва да бъде удължен. Поради това е необходимо настоящата директива да влезе в сила в деня на публикуването ѝ,
ПРИЕХА НАСТОЯЩАТА ДИРЕКТИВА:
Член 1
В член 13, параграф 1 от Директива 2004/40/ЕО датата „30 април 2012 г.“ се заменя с „31 октомври 2013 г.“
Член 2
Настоящата директива влиза в сила в деня на публикуването ѝ в Официален вестник на Европейския съюз.
Член 3
Адресати на настоящата директива са държавите-членки.
Съставено в Страсбург на 19 април 2012 година.